<classify> WAGOMBEA urais wamesaini makubaliano ya kuhakikisha amani inatawala na kuahidi kukubali matokeo katika uchaguzi mkuu utakaofanyika kesho.Rais Muhammadu Buhari, mfanyabiashara maarufu, Atiku Abubakar na wagombea wengine katika uchaguzi huo wa rais na wabunge, walisaini rasimu ya makubaliano ya amani juzi.Walisaini mbele ya Mwenyekiti wa Kamati ya Taifa ya Amani, Abdulsalami Abubakar aliyewahi kuwa kiongozi wa kijeshi nchini hapa. Walikubaliana kila mmoja kutoa mwito kwa wafuasi wake kuepuka vurugu au matendo yoyote yanayoweza kufanya uchaguzi usiwe huru na haki. Awali, rais wa zamani wa Marekani, Bill Clinton alitarajiwa kuhudhuria hafla hiyo ya makubaliano lakini aliahirisha saa 48 kabla ya tukio.Tutapiga kura kulingana na vyama vyetu, lakini mwisho wa yote chama pekee ni Nigeria, nchi yetu, alisema Buhari ambaye anagombea kipindi kingine cha urais huku mpinzani wake mkuu akiwa Atiku . Buhari aliingia madarakani mwaka 2015 akiwa kiongozi wa kwanza wa upinzani kumuondoa madarakani Rais Goodluck Jonathan ambaye alikubali matokeo.Rais Buhari amesema anaamini demokrasia itaimarika kutokana na maandalizi ya uchaguzi huu kuwa mzuri zaidi ya mwaka 2015. Alisema anaamini maofisa wa uchaguzi pamoja na vyombo vya usalama vitatimiza wajibu wake kulingana na kiapo na wajibu wao. Rais wa taasisi ya Kofi Annan , Alan Doss alisema uchaguzi huo wa kesho ndiyo utakaoakisi hatma ya nchi katika miaka ijayo . Maelfu ya watu waliuwawa katika vurugu zilizotokea kaskazini baada ya Rais Goodluck Jonathan kumshinda katika uchaguzi mkuu wa mwaka 2011.Wakati huohuo, kampeni za uchaguzi zimeshika kasi zikiambatana na mbwembwe za mapambo na mavazi maalumu ya rangi za vyama hususani vya washindani wakuu; Buhari na Atiku.Watu zaidi ya milioni 84 wamejiandikisha kupiga kura kumchagua rais, maseneta 109 na wabunge 360. Wiki mbili baadaye, wapiga kura watatakiwa kuchagua magavana ambao ni wakuu wa majimbo na wawakilishi wa mabaraza ya majimbo. Mafundi vyerahani wanatajwa kuwa na kazi ya ziada ya kushona nguo kwa ajili ya mashabiki na wanachama wa vyama vikubwa vinavyoshindana huku kukiwa na kauli mbalimbali za kuwapigia kampeni rais na wawakilishi.  <topic>: KITAIFA 